Parmaskinke, eller på italiensk prosciutto di Parma, er en skinke behandlet i Parma i det nordlige Italien. At producere en parmaskinke tager fra ét til halvandet år afhængig af skinkens størrelse. Først vaskes skinken, så saltes den og lagres i to måneder. Efter saltningen vaskes skinken flere gange for at fjerne saltet. Skinken hænges så til tørre på et solrigt, luftigt sted. Luften er vigtig for kvaliteten. Tørretiden varierer efter klimaet og størrelsen på skinken. Når skinken er fuldstændig tør, hænges den igen på et luftigt sted i rumtemperatur i op til halvandet år. Almindeligvis serveres parmaskinken crudo, det vil sige rå, men tørret, skåret i papirtynde skiver og rullet omkring grissini (brødpinde) eller melon.